HBO gir grønt lys for sin første norske originalproduksjon

Trailer:

BEFOREIGNERS får premiere 21. august 2019 på HBO Nordic.







Serien er en science-fiction satire satt til nær fremtid, skapt av Anne Bjørnstad og Eilif Skodvin (Lilyhammer), og regissert av den anerkjente filmskaperen Jens Lien.

Nicolai Cleve Broch (Frikjent, Max Manus) og Krista Kosonen (Blade Runner 2049) spiller i hovedrollene som Lars Haaland og Alfhildr Enginnsdottir.

Innspillingen finner sted i Oslo, med noen scener filmet i Litauen. Serien vil bestå av 6 episoder á 45 min.

Besøk fra fortiden

Et ukjent fenomen begynner å inntreffe verden over. Kraftige lysglimt viser seg i havet, og mennesker fra fortiden ankommer vår tid. De er fra tre ulike tidsperioder: steinalderen, vikingtiden og sent 1800-tall. Ingen forstår hvordan dette er mulig, og menneskene fra fortiden, kalt «beforeigners», har heller ingen minner om hendelsene. Bare én ting er sikkert: de fortsetter å komme, og det er ingen vei tilbake.

Dyptgripende konspirasjon

Noen år senere blir Alfhildr (Krista Kosonen), en kvinne fra vikingtiden, teamet opp med den utbrente politietterforskeren Lars Haaland (Nicolai Cleve Broch) som et ledd i politidirektoratets integrasjonsprogram. Mens de etterforsker drapet på en «beforeigner», kommer de to på sporet av en dyptgripende konspirasjon bak fortidsmenneskenes mystiske ankomster.

Beforeigners er en ny originalidé fra Anne Bjørnstad og Eilif Skodvin, skaperne av den internasjonale suksessen Lilyhammer.

«Serien utforsker hva en bølge av immigranter fra fortiden ville gjort med dagens samfunn. Det har vært en glede å utvikle Beforeigners-universet sammen med våre kreative samarbeidspartnere i HBO, og vi ser frem til å sette denne historien ut i livet sammen med regissør Jens Lien» sier Bjørnstad og Skodvin.

Rollebesetning

I tillegg til Cleve Broch og Kosonen, får vi se Ágústa Eva Erlendsdottir (Bjarnfreðarson) som Alfhildrs venn Urd; Stig Amdam (Okkupert, Frikjent) som politimester Harald Eriksen; Kyrre Haugen Sydness (Hodejegerne, Lilyhammer) som Gregers, den nye partneren til Lars’ ekskone; Stig Henrik Hoff (The Thing, Into the white) som Tommy; Ragnhild Gudbrandsen (Okkupert) som Lars og Alfhildrs kollega Wenche; Oddgeir Thune (Okkupert) som Navn, Lavrans Haga (Kommandør Treholt & Ninjatroppen) som Lars og Alfhildrs kollega Jørn; Mikkel Bratt Silset (Valkyrien) som naboen til Lars, og Eili Harboe (Thelma) som Ada.

Serien er regissert av den anerkjente filmskaperen Jens Lien. Hans spillefilmdebut Jonny Vang hadde premiere på Berlin International Film Festival i 2003. Hans neste film, Den Brysomme Mannen, ble valgt til programmet under kritikeruken i Cannes i 2006. Den ble en av tiårets mest toneangivende norske filmer, en kritiker- og publikumssuksess, og vant flere internasjonale priser.

Produsenter fra HBO er Hanne Palmquist, Steve Matthews og Antony Root.

“Beforeigners er en særdeles original og underholdende satire fra nær fremtid. Handlingen finner sted i et gjenkjennelig samfunn som har blitt drastisk forandret, og der hverdagslig sameksistens blir satt på prøve. Jeg er veldig stolt over at dette blir vår første norske serie. Det er en morsom, annerledes og tankevekkende serie, en ekte HBO-produksjon.», forteller Palmquist. Antony Root fra HBO Europe sier at “Beforeigners representerer alt vi ønsker av en produksjon; den er modig, smart, forfatterstyrt og med et unikt uttrykk som gjør den til en perfekt HBO-serie. Vi gleder oss veldig til å jobbe med Anne og Eilif med vår første produksjon i Norge, og over at Beforeigners blir en del av HBO Europes omfattende og varierte katalog av orignalproduksjoner.»

Serien er produsert av Rubicon TV.

Beforeigners vil ha premiere på HBO Nordic i Norden, i Europa via HBOs kanaler og på HBO GO og HBO NOW i USA.